|  |  |  |
| --- | --- | --- |
| Valstybės įmonei Turto bankas  Kopija  Lietuvos savivaldybių asociacijai |  | 2023- Nr.  Į 2023-01-26 Nr. (15.1Mr)-SK-1171 |
|  |  |  |

**DĖL IŠVADOS APIE SAVIVALDYBIŲ PATIKĖJIMO TEISE VALDOMĄ NEKILNOJAMĄJĮ TURTĄ PATEIKIMO**

Lietuvos Respublikos Vyriausybės 2017 m. kovo 22 d. nutarimo Nr. 207 „Dėl valstybei nuosavybės teise priklausančio turto valdymo, naudojimo ir disponavimo juo ataskaitos rengimo“ (TAR, 2017-03-23, Nr. 2017-04794; 2021-06-18, Nr. 2021-13929) 4 punkte nustatyta, kad „Centralizuotai valdomo valstybės turto valdytojas iki kiekvienų metų vasario 1 dienos Vyriausybės atstovų įstaigai teikia bendrą VTIPS ataskaitą apie visų savivaldybių patikėjimo teise valdomą valstybės nekilnojamąjį turtą. Vyriausybės atstovų įstaiga iki kiekvienų metų kovo 1 dienos centralizuotai valdomo valstybės turto valdytojui dėl visų savivaldybių teikia bendrą išvadą, kurioje pagal Lietuvos Respublikos savivaldybių administracinės priežiūros įstatymo suteiktus įgaliojimus įvertina, ar savivaldybės vykdė Lietuvos Respublikos Vyriausybės sprendimus dėl valstybės nekilnojamojo turto perdavimo patikėjimo teise valdyti, naudoti ir disponuoti juo ir perduotą valstybės nekilnojamąjį turtą naudoja Vyriausybės sprendimuose nurodytoms valstybinėms (valstybės perduotoms savivaldybėms) funkcijoms įgyvendinti.“

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo (toliau – Įstatymas; Žin., 1998, Nr. 54-1492; 2002, Nr. 60-2412; TAR, 2014-04-03, Nr. 2014-04025) 10 straipsnio 1 dalyje numatyta, kad valstybės turtas patikėjimo teise valdyti, naudoti ir disponuoti juo perduodamas Vyriausybės nustatyta tvarka, jeigu Lietuvos Respublikos įstatymai nenustato kitaip. Šio straipsnio 2 dalis nustato, kad „*valstybės turtą patikėjimo teise valdo, naudoja ir disponuoja juo* centralizuotai valdomo valstybės turto valdytojas, valstybės institucijos, Lietuvos bankas, valstybės įmonės, įstaigos ir organizacijos, taip pat *savivaldybės – šio įstatymo 11 straipsnyje nustatytais atvejais*“.

Įstatymo 11 straipsnio 1 dalies 2 punkte nurodyta, kad *savivaldybės patikėjimo teise valdo, naudoja ir disponuoja valstybės turtu, kuris Vyriausybės nutarimais savivaldybėms perduodamas valstybinėms (valstybės perduotoms savivaldybėms) funkcijoms įgyvendinti.*

To paties įstatymo 11 straipsnio 2 dalyje imperatyviai nustatyta, kad „*jeigu pasikeičia savivaldybių valstybinės (valstybės perduotos savivaldybėms) funkcijos ar jų subjektai arba* *perduotas valstybės turtas tapo nereikalingas šioms funkcijoms įgyvendinti, Vyriausybės nutarimu šis turtas patikėjimo teise gali būti perduotas kitiems šio įstatymo 10 straipsnio 2 dalyje nurodytiems subjektams, o valstybės nekilnojamasis turtas turi būti perduotas patikėjimo teise valdyti centralizuotai valdomo valstybės turto valdytojui“.*

Lietuvos Respublikos Vyriausybės 2001 m. sausio 5 d. nutarimo Nr. 16 „Dėl valstybės turto perdavimo patikėjimo teise ir savivaldybių nuosavybėn“ (Žin., 2001, Nr. 3-48; 2003, Nr. 13-504; TAR, 2014-11-11, Nr. 2014-16654; 2020-06-04, Nr. 2020-12245) 1 punkto 1.1 papunkčiu patvirtintas Valstybės turto perdavimo patikėjimo teise ir savivaldybių nuosavybėn tvarkos aprašas. Šio aprašo 4 punkto 4.5 papunktyje numatyta, kad *valstybės turtas patikėjimo teise gali būti perduodamas savivaldybėms valstybinėms (valstybės perduotoms savivaldybėms) funkcijoms įgyvendinti.*

Vadovaujantis Lietuvos Respublikos centralizuotai valdomo valstybės turto valdytojo įstatymo (TAR, 2014-04-03, Nr. 2014-04033) 4 straipsnio 1 dalies 1 punktu, *Valstybės įmonė Turto bankas (toliau – Turto bankas) įgyvendina centralizuotą valstybės nekilnojamojo turto valdymą; valdo, naudoja jai Lietuvos Respublikos Vyriausybės nustatyta tvarka patikėjimo teise perduotą valstybės nekilnojamąjį turtą ir jam priskirtus valstybinės žemės sklypus ir jais disponuoja* (4 straipsnio 2 dalies 1 punktas); *atlieka Valstybės turto informacinės paieškos sistemos tvarkytojo funkcijas* (4 straipsnio 2 dalies 9 punktas).

Valstybės įmonė Turto bankas (toliau – VĮ Turto bankas, TB, Turto bankas) 2023 m. sausio 26 d. raštu Nr. (15.1Mr.)-SK4-1171 „Dėl savivaldybių patikėjimo teise valdomo valstybės nekilnojamojo turto“ Vyriausybės atstovų įstaigai pateikė 2023 m. sausio 25 d. Valstybės turto informacinės paieškos sistemos (toliau -VTIPS) ataskaitą apie visų savivaldybių patikėjimo teise valdomą valstybės nekilnojamąjį turtą. Šioje ataskaitoje buvo pateikti duomenys apie *947 nekilnojamojo turto objektus.* Lyginant su 2022 metais, kai VTIPS ataskaitoje buvo pateikti duomenys apie *1487 nekilnojamojo turto objektus*, šių objektų VTIPS ataskaitoje 540 mažiau.

*Atkreiptinas dėmesys, kad VTIPS ataskaitoje nėra nurodytas teisinis valstybės turto perdavimo pagrindas; nenurodyta, kokiai valstybinei (valstybės perduotai savivaldybei) funkcijai įgyvendinti buvo perduotas valstybės turtas; nepateikta informacija, kokiai funkcijai šiuo metu naudojamas valstybės turtas. Visa ši informacija reikalinga tam, kad Vyriausybės atstovų įstaiga galėtų Turto bankui pateikti bendrą išvadą, kurioje būtų įvertinta, ar savivaldybės vykdė Lietuvos Respublikos Vyriausybės sprendimus dėl valstybės nekilnojamojo turto perdavimo patikėjimo teise valdyti, naudoti ir disponuoti juo ir perduotą valstybės nekilnojamąjį turtą naudoja Vyriausybės sprendimuose nurodytoms valstybinėms (valstybės perduotoms savivaldybėms) funkcijoms įgyvendinti.*

Siekdami surinkti aukščiau minėtą informaciją, Vyriausybės atstovai apskrityse 2023 metų vasario mėnesį raštais kreipėsi į savivaldybių administracijų direktorius, prašydami peržiūrėti VTIPS ataskaitą, pateikti informaciją apie savo savivaldybės patikėjimo teise valdomą valstybės nekilnojamąjį turtą (nurodant patikėtinį, nekilnojamojo turto objektą, teisinį turto perdavimo pagrindą, kokiai valstybinei funkcijai įgyvendinti buvo perduotas valstybės turtas ir kokiai funkcijai naudojamas perduotas valstybės turtas) ir paaiškinti, kodėl savivaldybei patikėjimo teise perduotas valstybės nekilnojamasis turtas naudojamas kitoms (ne valstybinėms) funkcijoms atlikti.

Savivaldybių administracijų direktoriai 2023 metų vasario ir kovo mėnesiais teikė Vyriausybės atstovams prašytą informaciją.

Vyriausybės atstovų įstaiga 2023 metų kovo mėnesį atliko iš savivaldybių gautos informacijos vertinimą. Atliekant šį vertinimą, paaiškėjo, kad VTIPS ataskaitos duomenys netikslūs, neatitinka realios savivaldybių situacijos. Be to, dalį gautos iš savivaldybių informacijos reikėjo tikslinti, vertinti papildomai. Dėl šių objektyvių priežasčių (trumpo LRV nutarimu nustatyto termino, skirto išvados pateikimui; didelės darbo apimties; nepakankamos/neaiškios informacijos gausos tikslinimo) Vyriausybės atstovų įstaiga negalėjo pateikti išvados per LRV nutarimo 4 punkte nustatytą terminą.

**I.** **Vyriausybės atstovų įstaigos nustatyti atvejai, kai savivaldybės nevykdo Lietuvos Respublikos Vyriausybės sprendimų dėl valstybės nekilnojamojo turto perdavimo patikėjimo teise valdyti, naudoti ir disponuoti juo, ir perduotą valstybės nekilnojamąjį turtą naudoja ne Vyriausybės sprendimuose nurodytoms valstybinėms (valstybės perduotoms savivaldybėms) funkcijoms įgyvendinti.**

Atlikusi iš savivaldybių gautos informacijos vertinimą, Vyriausybės atstovų įstaiga nustatė 35 atvejus, kai savivaldybėse nevykdomi Lietuvos Respublikos Vyriausybės sprendimai dėl valstybės nekilnojamojo turto perdavimo patikėjimo teise valdyti, naudoti ir disponuoti juo, ir savivaldybės perduotą valstybės nekilnojamąjį turtą naudoja ne Vyriausybės sprendimuose nurodytoms valstybinėms (valstybės perduotoms savivaldybėms) funkcijoms įgyvendinti (toliau – atvejai; žr. 1 lentelė).

1 lentelė

**Vyriausybės atstovų įstaigos nustatytų atvejų, kai savivaldybės nevykdo Lietuvos Respublikos Vyriausybės sprendimų dėl valstybės nekilnojamojo turto perdavimo patikėjimo teise valdyti, naudoti ir disponuoti juo, ir perduotą valstybės nekilnojamąjį turtą naudoja ne Vyriausybės sprendimuose nurodytoms valstybinėms (valstybės perduotoms savivaldybėms) funkcijoms įgyvendinti, skaičius**

|  |  |  |  |  |  |
| --- | --- | --- | --- | --- | --- |
| **Eil. nr.** | **Savivaldybė** | **Nustatytų atvejų skaičius** | **Eil. nr.** | **Savivaldybė** | **Nustatytų atvejų skaičius** |
| **ALYTAUS APSKRITIS** | | | **ŠIAULIŲ APSKRITIS** | | |
| 1. | Alytaus miesto savivaldybė | - | 1. | Akmenės rajono savivaldybė | - |
| 2. | Alytaus rajono savivaldybė | - | 2. | Joniškio rajono savivaldybė | - |
| 3. | Druskininkų savivaldybė | - | 3. | Kelmės rajono savivaldybė | 1 |
| 4. | Lazdijų rajono savivaldybė | - | 4 | Pakruojo rajono savivaldybė | - |
| 5 | Varėnos rajono savivaldybė | 3 | 5. | Radviliškio rajono savivaldybė | 2 |
| **KAUNO APSKRITIS** | | | 6. | Šiaulių miesto savivaldybė | - |
| 1. | Birštono savivaldybė | - | 7. | Šiaulių rajono savivaldybė | 2 |
| 2. | Jonavos rajono savivaldybė | 3 | **TAURAGĖS APSKRITIS** | | |
| 3. | Kaišiadorių rajono savivaldybė | - | 1. | Jurbarko rajono savivaldybė | - |
| 4. | Kauno miesto savivaldybė | 1 | 2. | Pagėgių savivaldybė | - |
| 5. | Kauno rajono savivaldybė | - | 3. | Šilalės rajono savivaldybė | - |
| 6. | Kėdainių rajono savivaldybė | - | 4. | Tauragės rajono savivaldybė | - |
| 7. | Prienų rajono savivaldybė | 3 | **TELŠIŲ APSKRITIS** | | |
| 8. | Raseinių rajono savivaldybė | - | 1. | Mažeikių rajono savivaldybė | - |
| **KLAIPĖDOS APSKRITIS** | | | 2. | Plungės rajono savivaldybė | - |
| 1. | Klaipėdos miesto savivaldybė | - | 3. | Rietavo savivaldybė | - |
| 2. | Klaipėdos rajono savivaldybė | 5 | 4. | Telšių rajono savivaldybė | - |
| 3. | Kretingos rajono savivaldybė | - | **UTENOS APSKRITIS** | | |
| 4. | Neringos savivaldybė | - | 1. | Anykščių rajono savivaldybė | - |
| 5. | Palangos miesto savivaldybė | - | 2. | Ignalinos rajono savivaldybė | - |
| 6. | Skuodo rajono savivaldybė | 2 | 3. | Molėtų rajono savivaldybė | - |
| 7. | Šilutės rajono savivaldybė | - | 4. | Utenos rajono savivaldybė | 3 |
| **MARIJAMPOLĖS APSKRITIS** | | | 5. | Visagino savivaldybė | 1 |
| 1. | Kalvarijos savivaldybė | - | 6. | Zarasų rajono savivaldybė | - |
| 2. | Kazlų Rūdos savivaldybė | - | **VILNIAUS APSKRITIS** | | |
| 3. | Marijampolės savivaldybė | - | 1. | Elektrėnų savivaldybė | - |
| 4. | Marijampolės rajono savivaldybė | - | 2. | Šalčininkų rajono savivaldybė | - |
| 5. | Šakių rajono savivaldybė | - | 3. | Širvintų rajono savivaldybė | - |
| 6. | Vilkaviškio rajono savivaldybė | 2 | 4. | Švenčionių rajono savivaldybė | 3 |
| **PANEVĖŽIO APSKRITIS** | | | 5. | Trakų rajono savivaldybė | - |
| 1. | Biržų rajono savivaldybė | - | 6. | Ukmergės rajono savivaldybė | - |
| 2. | Kupiškio rajono savivaldybė | 3 | 7. | Vilniaus miesto savivaldybė | - |
| 3. | Panevėžio miesto savivaldybė | - | 8. | Vilniaus rajono savivaldybė | - |
| 4. | Panevėžio rajono savivaldybė | 1 |  |  |  |
| 5. | Pasvalio rajono savivaldybė | - |  |  |  |
| 6. | Rokiškio rajono savivaldybė | - |  |  |  |
| **IŠ VISO NUSTATYTA NEVYKDYMO ATVEJŲ** | | | | | **35** |

***Visų savivaldybių atvejai*** aprašyti ir pateikti šio rašto priede (žr. 1 priedas „Savivaldybės, kurios nevykdo Lietuvos Respublikos Vyriausybės sprendimų dėl valstybės nekilnojamojo turto perdavimo patikėjimo teise valdyti, naudoti ir disponuoti juo, ir perduotą valstybės nekilnojamąjį turtą naudoja ne Vyriausybės sprendimuose nurodytoms valstybinėms (valstybės perduotoms savivaldybėms) funkcijoms įgyvendinti“).

Savivaldybių, kurios bendrame Lietuvos kontekste išsiskirtų Lietuvos Respublikos Vyriausybės sprendimų dėl valstybės nekilnojamojo turto perdavimo patikėjimo teise valdyti, naudoti ir disponuoti juo nevykdymu, ir kurių atvejus reikėtų detaliai aprašyti, 2023 metais nebuvo nustatyta.

**II. Vyriausybės atstovų įstaigos nustatyti atvejai, kai savivaldybės nevaldo valstybės turto patikėjimo teise (pagal VTIPS ataskaitoje pateiktus duomenis), nes šis turtas yra nugriautas, perduotas Turto bankui, savivaldybės valdomas nuosavybės teise, nurašytas ir kt.**

Vyriausybės atstovų įstaigoje atliekant VTIPS ataskaitos vertinimą ir iš savivaldybių gautų dokumentų ir paaiškinimų analizę, nustatyta, kad VTIPS ataskaitos duomenys, pateikti Vyriausybės atstovų įstaigai, yra netikslūs. Į šią ataskaitą įtraukta daug objektų, kurie jau perduoti Turto bankui, priklauso savivaldybėms nuosavybės teise, išregistruoti iš Nekilnojamojo turto registro (toliau – NTR), nugriauti, sunykę, nurašyti ir pan. Vyriausybės atstovų įstaiga, atlikdama dokumentų vertinimą, nustatė 61 tokį objektą (žr. 2 lentelė).

2 lentelė

**Vyriausybės atstovų įstaigos nustatyti atvejai, kai savivaldybės nevaldo valstybės turto patikėjimo teise (pagal VTIPS ataskaitoje pateiktus duomenis), nes šis turtas yra nugriautas, perduotas Turto bankui, savivaldybės valdomas nuosavybės teise, nurašytas ir kt.**

|  |  |  |  |  |  |
| --- | --- | --- | --- | --- | --- |
| **Eil. nr.** | **Savivaldybė** | **Nustatytų atvejų skaičius** | **Eil. nr.** | **Savivaldybė** | **Nustatytų atvejų skaičius** |
| **ALYTAUS APSKRITIS** | | | **ŠIAULIŲ APSKRITIS** | | |
| 1. | Alytaus miesto savivaldybė | - | 1. | Akmenės rajono savivaldybė | 2 |
| 2. | Alytaus rajono savivaldybė | - | 2. | Joniškio rajono savivaldybė | 8 |
| 3. | Druskininkų savivaldybė | - | 3. | Kelmės rajono savivaldybė | 1 |
| 4. | Lazdijų rajono savivaldybė | - | 4 | Pakruojo rajono savivaldybė | 1 |
| 5 | Varėnos rajono savivaldybė | - | 5. | Radviliškio rajono savivaldybė | - |
| **KAUNO APSKRITIS** | | | 6. | Šiaulių miesto savivaldybė | - |
| 1. | Birštono savivaldybė | - | 7. | Šiaulių rajono savivaldybė | - |
| 2. | Jonavos rajono savivaldybė | - | **TAURAGĖS APSKRITIS** | | |
| 3. | Kaišiadorių rajono savivaldybė | - | 1. | Jurbarko rajono savivaldybė | - |
| 4. | Kauno miesto savivaldybė | 24 | 2. | Pagėgių savivaldybė | - |
| 5. | Kauno rajono savivaldybė | - | 3. | Šilalės rajono savivaldybė | - |
| 6. | Kėdainių rajono savivaldybė | 8 | 4. | Tauragės rajono savivaldybė | 2 |
| 7. | Prienų rajono savivaldybė | - | **TELŠIŲ APSKRITIS** | | |
| 8. | Raseinių rajono savivaldybė | - | 1. | Mažeikių rajono savivaldybė | - |
| **KLAIPĖDOS APSKRITIS** | | | 2. | Plungės rajono savivaldybė | - |
| 1. | Klaipėdos miesto savivaldybė | 3 | 3. | Rietavo savivaldybė | - |
| 2. | Klaipėdos rajono savivaldybė | 3 | 4. | Telšių rajono savivaldybė | - |
| 3. | Kretingos rajono savivaldybė | - | **UTENOS APSKRITIS** | | |
| 4. | Neringos savivaldybė | - | 1. | Anykščių rajono savivaldybė | - |
| 5. | Palangos miesto savivaldybė | - | 2. | Ignalinos rajono savivaldybė | - |
| 6. | Skuodo rajono savivaldybė | 3 | 3. | Molėtų rajono savivaldybė | - |
| 7. | Šilutės rajono savivaldybė | - | 4. | Utenos rajono savivaldybė | - |
| **MARIJAMPOLĖS APSKRITIS** | | | 5. | Visagino savivaldybė | - |
| 1. | Kalvarijos savivaldybė | - | 6. | Zarasų rajono savivaldybė | - |
| 2. | Kazlų Rūdos savivaldybė | - | **VILNIAUS APSKRITIS** | | |
| 3. | Marijampolės savivaldybė | - | 1. | Elektrėnų savivaldybė | - |
| 4. | Marijampolės rajono savivaldybė | - | 2. | Šalčininkų rajono savivaldybė | 2 |
| 5. | Šakių rajono savivaldybė | - | 3. | Širvintų rajono savivaldybė | - |
| 6. | Vilkaviškio rajono savivaldybė | - | 4. | Švenčionių rajono savivaldybė | - |
| **PANEVĖŽIO APSKRITIS** | | | 5. | Trakų rajono savivaldybė | - |
| 1. | Biržų rajono savivaldybė | 1 | 6. | Ukmergės rajono savivaldybė | 2 |
| 2. | Kupiškio rajono savivaldybė | - | 7. | Vilniaus miesto savivaldybė | - |
| 3. | Panevėžio miesto savivaldybė | - | 8. | Vilniaus rajono savivaldybė | 1 |
| 4. | Panevėžio rajono savivaldybė | - |  |  |  |
| 5. | Pasvalio rajono savivaldybė | - |  |  |  |
| 6. | Rokiškio rajono savivaldybė | - |  |  |  |
| **IŠ VISO NUSTATYTA NEVYKDYMO ATVEJŲ** | | | | | **61** |

Daugiausiai tokių nekilnojamojo turto objektų rasta ***Kauno miesto savivaldybėje*** – 24 atvejai. Kaip nurodo savivaldybė, tokie objektai jau yra perduoti Turto bankui; rengiamasi perimti valstybės turtą savarankiškosioms funkcijoms; atkūrus nuosavybės teises, turtas perduotas savininkams; turtas įregistruotas privačia nuosavybe; valstybės turtas jau perimtas savivaldybės nuosavybėn; ketinama turtą griauti; turtas sunykęs ir pan.

***Kėdainių rajono savivaldybėje*** nustatyti 8 objektai, iš kurių dauguma savivaldybei perduoti Vykdomojo komiteto sprendimais 1949 ir 1959 metais. Kaip paaiškino savivaldybė, šie objektai faktiškai neegzistuoja, užstatyti naujais statiniais; nenaudojami, apgriuvę, galimai avarinės būklės; išregistruoti ir pan.

***Joniškio rajono savivaldybėje*** nustatyti 8 atvejai, kai valstybės turtas nenaudojamas ir surašyti Valstybės ir savivaldybės turto pripažinimo nereikalingu arba netinkamu (negalimu) naudoti aktai.

***Kitų savivaldybių atvejai*** aprašyti ir pateikti šio rašto priede (žr. 2 priedas „Vyriausybės atstovų įstaigos nustatyti atvejai, kai savivaldybės nevaldo valstybės turto patikėjimo teise (pagal VTIPS ataskaitoje pateiktus duomenis), nes šis turtas yra nugriautas, perduotas Turto bankui, savivaldybės valdomas nuosavybės teise, nurašytas ir kt.“).

**III. Vyriausybės atstovų įstaigoje atlikto VTIPS ataskaitos, iš savivaldybių gautos informacijos vertinimo metu siekiant pateikti išvadą nustatytos probleminės sritys.**

Vyriausybės atstovų įstaigai atliekant VTIPS ataskaitos vertinimą, analizuojant dokumentus ir paaiškinimus, gautus iš savivaldybių, buvo nustatytos šios probleminės sritys:

***1. Dėl elektros linijų ir kt. elektros objektų VTIPS ataskaitoje.***

VTIPS ataskaitoje didelė dalis pateiktų kaip savivaldybių patikėjimo teise valdomų valstybės nekilnojamojo turto objektų – elektros oro linijos, elektros kabelinės oro linijos, elektros perdavimo linijos su atramomis, elektros tinklai, transformatorinės ir pan.

Dauguma savivaldybių paaiškino, kad šio valstybės turto, nurodyto VTIPS ataskaitoje, nei valstybinėms, nei savarankiškosioms funkcijoms atlikti nenaudoja, o juo neatlygintinai naudojasi energetikos bendrovė.

Pažymėtina, kad, vadovaujantis Lietuvos Respublikos elektros energetikos įstatymo (Žin., 2000, Nr. 66-1984; 2004, Nr. 107-3964; 2012, Nr. 17-752) 75 straipsnio 2 dalimi, „*elektros energijos persiuntimui skirtos žemosios ir vidutinės įtampos elektros oro linijos, oro kabelių linijos, požeminių ir povandeninių kabelių linijos ir jų technologiniai priklausiniai, įskaitant transformatorines ir transformatorių pastotes ir jose įrengtus įrenginius, požeminių kabelių kanalus, linijas laikančias atramas ir kitus technologinius priklausinius, taip pat vartotojo elektros įrenginiai, laikomi kilnojamaisiais daiktais, išskyrus elektros energetikos objektus, kurie pagal Statybos įstatymą laikytini pastatais*.“

Pavyzdžiui, *Vilniaus rajono savivaldybė* patikėjimo teise valdo 46 objektus (VTIPS ataskaitos 892-915; 917-932 eil. nurodytas turtas yra įregistruotas NTR, tačiau tai yra kilnojamas turtas vadovaujantis Elektros energetikos įstatymo 75 str. 2 d., kuris panaudos pagrindais perduotas AB Lietuvos skirstomieji tinklai).

*Lazdijų rajono savivaldybė* patikėjimo teise valdo 61 objektą (VTIPS ataskaitos 465-516 eil. nurodytas turtas yra įregistruotas NTR, tačiau, vadovaujantis Elektros energetikos įstatymo 75 str. 2 d., tai yra kilnojamasis turtas).

*Alytaus rajono savivaldybė* patikėjimo teise valdo 51 objektą (VTIPS ataskaitos 42-74; 76-84 eil. nurodytas turtas yra įregistruotas NTR, tačiau, vadovaujantis Elektros energetikos įstatymo 75 str. 2 d., tai yra kilnojamasis turtas).

Atsižvelgiant į aukščiau nurodytą teisinį reguliavimą, ***minėti objektai laikomi kilnojamaisiais daiktais, todėl turėtų būti išbraukti iš VTIPS ataskaitos, kurioje jie nurodyti kaip savivaldybių patikėjimo teise valdomi valstybės nekilnojamojo turto objektai.***

Vadovaujantis Lietuvos Respublikos energetikos ministro 2009 m. gruodžio 9 d. įsakymo Nr. 1-243 „Dėl Vartotojų (juridinių ir fizinių asmenų) lėšomis iki Lietuvos Respublikos energetikos įstatymo įsigaliojimo įrengtų bendrai naudojamų elektros energetikos objektų, skirtų elektros energijai perduoti ir (ar) skirstyti, išpirkimo ar eksploatavimo tvarkos aprašo patvirtinimo“ (Žin., 2009, Nr. 148-6638) 1 punktu patvirtinto Vartotojų (juridinių ir fizinių asmenų) lėšomis iki Lietuvos Respublikos energetikos įstatymo įsigaliojimo įrengtų bendrai naudojamų elektros energetikos objektų, skirtų elektros energijai perduoti ir (ar) skirstyti, išpirkimo ar eksploatavimo tvarkos aprašo nuostatomis, elektros energetikos objektai (valstybei ar savivaldybei nuosavybės teise priklausantys elektros energijos perdavimo ir (ar) skirstymo objektai, skirti elektros energijai perduoti) gali būti parduoti (išpirkti) energetikos įmonei už kainą, nustatomą pagal energetikos įmonės nustatytą objektų vertę. Remiantis Aprašo 141 punktu, tuo atveju, kai perkamas bendrai naudojamas elektros energetikos objektas pagal Elektros energetikos įstatymo 75 straipsnio 2 dalį yra kilnojamasis daiktas, bet Nekilnojamojo turto kadastre ir Nekilnojamojo turto registre įregistruotas kaip nekilnojamasis daiktas, savininkas, prieš teikdamas prašymą energetikos įmonei išpirkti šį objektą savo lėšomis, privalo jį išregistruoti iš Nekilnojamojo turto kadastro ir Nekilnojamojo turto registro (toliau – NTR).

***Pažymėtina, kad šiame procese savivaldybės susiduria su didelėmis finansinėmis, žmogiškosiomis ir laiko sąnaudų problemomis, kurias siūlo spręsti valstybės lygiu galbūt priimant tam tikrus teisės aktus.***

Pavyzdžiui*, Kupiškio rajono savivaldybėje* yra 38 NTR įregistruoti objektai (perduoti žemės ūkio funkcijoms), tačiau jais naudojasi AB „Energijos skirstymo operatorius“. Savivaldybės teigimu, „didelė problema yra elektros tinklų perdavimas tiesioginiams naudotojams AB „Energijos skirstymo operatorius“, nes tai reikalauja didelių finansinių investicijų. Manytume, kad šio nekilnojamojo turto perdavimas turėtų būti vykdomas vyriausybiniu lygiu, nes tai liečia didžiąją dalį savivaldybių“.

*Rokiškio rajono savivaldybėje* yra 25 NTR įregistruoti objektai (perduoti žemės ūkio funkcijoms). Savivaldybė paaiškino, kad „juos naudoja energetikos įmonės, nors teisinio pagrindo nėra. Lietuvos Respublikos valstybės kontrolės rekomendacijos dėl savivaldybės patikėjimo teise valdomo valstybės turto (elektros tiekimo linijų) perleidimo energetikos įmonei yra neįgyvendintos. Galiojantys teisės aktai nustato procedūras, kurios yra imlios finansiniams ir darbo resursams. Šioms procedūroms įgyvendinti nenumatyti finansavimo šaltiniai.“ Rokiškio rajono savivaldybės nuomone, savivaldybės patikėjimo teise valdomo valstybės turto (elektros tiekimo linijų) perleidimo energetikos įmonei klausimas turi būti sprendžiamas centralizuotai, kadangi ta pati problema egzistuoja daugelyje savivaldybių.

*Tauragės rajono savivaldybė* patikėjimo teise valdo 31 elektros liniją. Pagal savivaldybės pateiktą informaciją šiuo metu yra rengiami dokumentai dėl elektros linijų perleidimo elektros tiekėjui, tačiau būtina gauti žemės sklypų, per kuriuos eina elektros linijos, savininkų sutikimus nustatyti specialiąsias žemės naudojimo sąlygas (dažnas atvejis, kad savininko sutikimo nepavyksta gauti).

*Akmenės rajono savivaldybė* patikėjimo teise valdo 10 elektros tinklų (elektrifikacijų). Savivaldybė nurodė, kad turtas šiuo metu naudojamas ūkininkų sodybų elektrifikavimui, jį pagal panaudos sutartis valdo ir naudoja AB „Energijos skirstymo operatorius“. Savivaldybės teigimu, rengiant dokumentus objektų pardavimui energetikos įmonei, Akmenės rajono savivaldybės administracija susidūrė su daugybe problemų dėl dokumentų parengimo, žemės sklypų savininkų suradimo (savininkai mirę, paveldėtojai neidentifikuoti) ir specialiųjų sąlygų nustatymo.

*Pagėgių rajono savivaldybė* patikėjimo teise valdo 10 elektros tinklų, kuriais naudojasi (perduota) ūkininkai. Pažymėtina, kad nors Tauragės apskrities viršininko patikėjimo teise valdytas ir naudotas turtas – elektros linijos, vadovaujantis Lietuvos Respublikos Vyriausybės 2002 m. vasario 27 d. nutarimu Nr. 295 „Dėl įstatymų nuostatų, nurodančių perduoti savivaldybėms kai kuriuos apskrities viršininko įgaliojimus žemės ūkio klausimais, vykdymo“ ir Lietuvos Respublikos Vyriausybės 2002 m. birželio 28 d. nutarimu Nr. 1009 „Dėl turto perdavimo“, buvo perduotas savivaldybei, kyla pagrįstų abejonių, ar šiuo metu valstybės turtas savivaldybėje naudojamas valstybinėms funkcijoms.

*Kalvarijos savivaldybė* paaiškino, kad, vadovaudamasi Lietuvos Respublikos energetikos ministro 2009 m. gruodžio 9 d. įsakymu Nr. 1-243 „Dėl Vartotojų (juridinių ir fizinių asmenų) lėšomis iki Lietuvos Respublikos energetikos įstatymo įsigaliojimo įrengtų bendrai naudojamų elektros energetikos objektų, skirtų elektros energijai perduoti ir (ar) skirstyti, išpirkimo ar eksploatavimo tvarkos aprašo patvirtinimo“, ketina kuo greičiau perduoti valstybės turtą (elektros tinklus) elektros tiekimo paslaugas teikiančioms įmonėms, kurios šiuo valstybės turtu visą laiką naudojasi. Savivaldybės administracijos balanse šis turtas tik apskaitytas ir uždėta prievolė sutvarkyti dokumentus bei perduoti elektros tiekimo paslaugas teikiančiai įmonei. Kadangi savivaldybė neturi originalaus turto perdavimo ir priėmimo akto iš Marijampolės apskrities viršininko administracijos, negali atlikti reikiamų veiksmų VĮ Registrų centre, nes tam būtini originalūs dokumentai. Ši ilga biurokratinė našta apsunkina ir stabdo perdavimo procesą.

***2. Dėl savivaldybių patikėjimo teise valdomo valstybės turto, kurio nėra VTIPS ataskaitoje.***

Vyriausybės atstovų įstaigoje atliekant savivaldybių pateiktų dokumentų ir paaiškinimų vertinimą, nustatyti atvejai, kai valstybės turto, valdomo savivaldybių patikėjimo teise, nėra VTIPS ataskaitoje.

*Lazdijų rajono savivaldybė* nurodė, kad ji patikėjimo teise valdo 2 objektus (siurblinė, unikalus Nr. 4400-4194-5486; užtvanka, unikalus Nr. 4400-2893-0834), kurie nėra įtraukti į VTIPS ataskaitą.

*Trakų rajono savivaldybė* patikėjimo teise valdo 5 objektus (kartodromas, unikalus Nr. 4400-0688-0700; pastatas – mokykla, unikalus Nr.7996-4017-1011; pastatas – traktodromo mokomosios klasės pastatas, unikalus Nr.7999-0021-9010; kiti inžineriniai statiniai – traktodromas, unikalus Nr. 4400-0702-3845; kiti inžineriniai statiniai – kiemo statiniai, unikalus Nr. 4400-0698-1874), kurie nėra įtraukti į VTIPS ataskaitą.

***3. Dėl nenurodytos funkcijos ar teisinio perdavimo pagrindo nebuvimo.***

Lietuvos Respublikos Vyriausybės 2017 m. kovo 22 d. nutarimo Nr. 207 „Dėl valstybei nuosavybės teise priklausančio turto valdymo, naudojimo ir disponavimo juo ataskaitos rengimo“ (TAR, 2017-03-23, Nr. 2017-04794; 2021-06-18, Nr. 2021-13929) 4 punkte nurodyta, kad Vyriausybės atstovų įstaiga iki kiekvienų metų kovo 1 dienos centralizuotai valdomo valstybės turto valdytojui dėl visų savivaldybių teikia bendrą išvadą, kurioje pagal Lietuvos Respublikos savivaldybių administracinės priežiūros įstatymo suteiktus įgaliojimus *įvertina, ar savivaldybės vykdė Lietuvos Respublikos Vyriausybės sprendimus dėl valstybės nekilnojamojo turto perdavimo patikėjimo teise valdyti, naudoti ir disponuoti juo ir perduotą valstybės nekilnojamąjį turtą naudoja Vyriausybės sprendimuose nurodytoms valstybinėms (valstybės perduotoms savivaldybėms) funkcijoms įgyvendinti.*

Šiame rašte jau minėta, kad daugeliu atveju nėra priimti Vyriausybės sprendimai dėl valstybės nekilnojamojo turto perdavimo patikėjimo teise valdyti, naudoti ir disponuoti juo, šiuose sprendimuose nėra nurodyta, kokioms valstybinėms (valstybės perduotoms savivaldybėms) funkcijoms įgyvendinti skirtas valstybės turtas valdyti savivaldybėms patikėjimo teise.

Pavyzdžiui, Klaipėdos rajono savivaldybė 11-ai nekilnojamų turto objektų nenurodė teisinio turto perdavimo (gavimo) pagrindo, todėl negalima įvertinti, ar savivaldybė minėtą valstybės nekilnojamąjį turtą naudoja Lietuvos Respublikos Vyriausybės sprendimuose nurodytoms valstybinėms (valstybės perduotoms savivaldybėms) funkcijoms įgyvendinti.

Savivaldybių administracijų rasti archyviniai dokumentai taip pat neleidžia daryti išvados, kokiai valstybinei funkcijai buvo skirtas valstybės turtas, nes kai kuriais atvejais (pvz., Kauno miesto savivaldybės aprašyti atvejai) šis turtas savivaldybėms buvo skirtas Vykdomojo komiteto ar teismų sprendimais.

*Dėl aukščiau nurodytų priežasčių kai kuriais atvejais neįmanoma pateikti išvados, ar savivaldybės vykdė Lietuvos Respublikos Vyriausybės sprendimus dėl valstybės nekilnojamojo turto perdavimo patikėjimo teise valdyti, naudoti ir disponuoti juo ir perduotą valstybės nekilnojamąjį turtą naudoja Vyriausybės sprendimuose nurodytoms valstybinėms (valstybės perduotoms savivaldybėms) funkcijoms įgyvendinti.*

PRIDEDAMA:

1. 1 priedas. Savivaldybės, kurios nevykdo Lietuvos Respublikos Vyriausybės sprendimų dėl valstybės nekilnojamojo turto perdavimo patikėjimo teise valdyti, naudoti ir disponuoti juo, ir perduotą valstybės nekilnojamąjį turtą naudoja ne Vyriausybės sprendimuose nurodytoms valstybinėms (valstybės perduotoms savivaldybėms) funkcijoms įgyvendinti.

2. 2 priedas. Vyriausybės atstovų įstaigos nustatyti atvejai, kai savivaldybės nevaldo valstybės turto patikėjimo teise (pagal VTIPS ataskaitoje pateiktus duomenis), nes šis turtas yra nugriautas, perduotas Turto bankui, savivaldybės valdomas nuosavybės teise, nurašytas ir kt.

Vyriausybės atstovų įstaigos vadovė Daiva Kerekeš

dr. Violeta Kiurienė, mob. (8 609) 54673, el. p. [violeta.kiuriene@vaistaiga.lt](mailto:violeta.kiuriene@vaistaiga.lt)